विचारणीय है कि गीता का स्वतंत्र और गहन अध्ययन कम हुआ है, हालांकि कतिपय विद्वानों और महात्माओं ने इस पर टीका और भाष्य लिखे हैं। मजे की बात है कि गीता के इन टीकाकारों में अच्छा-खासा मत वैभिन्य है, जो कि स्वाभाविक है। इसका कारण है गीता का अर्थ समझना भी एक दुष्कर काम है, जो साधारण जन के वश का नहीं है, फिर भी इन विद्वानों ने अपने ढंग से गुत्थी को सुलझाने की चेष्टा की है। इसी भाष्य परम्परा में आदि शंकराचार्य जी का भाष्य एक मील का पत्थर कहा जा सकता है।